JUBILE อวดกำไร Q2/61 โตเฉียด 50 ลบ. เตรียมแจกปันผล 0.33 บ./หุ้น XD 21 ส.ค.นี้
JUBILE อวดกำไร Q2/61 โตเฉียด 50 ลบ. เตรียมแจกปันผล 0.33 บ./หุ้น XD 21 ส.ค.นี้
8 ส.ค. 2561

นางสาวอัญรัตน์ พรประกฤต ประธานเจ้าหน้าที่บริหาร บริษัท ยูบิลลี่ เอ็นเตอร์ไพรส์ จำกัด (มหาชน) หรือ JUBILE เปิดเผยว่า ผลประกอบการงวดไตรมาส 2/2561 บริษัทมีกำไรสุทธิอยู่ที่ 48.6 ล้านบาท เพิ่มขึ้น 9% จากช่วงเดียวกันของปีก่อนที่มีกำไรสุทธิ 44.6 ล้านบาท โดยมีอัตรากำไรขั้นต้นปรับตัวสูงขึ้นอยู่ที่ระดับ 43% และอัตรากำไรสุทธิอยู่ที่ 12% ขณะที่งวดครึ่งปีแรก (ม.ค.-มิ.ย.61) บริษัทฯ มีรายได้รวม 765  ล้านบาท เพิ่มขึ้น 27 ล้านบาท คิดเป็น 4% เมื่อเทียบกับช่วงเดียวกันของปีก่อนที่มีรายได้รวม 738 ล้านบาท ส่งผลให้มีกำไรสุทธิ 95 ล้านบาท เพิ่มขึ้นกว่าครึ่งปีแรกของปีที่ผ่านมา หรือคิดเป็น 23%
โดยภาพรวมธุรกิจไตรมาส 2 ที่ผ่านมาเป็นไตรมาสที่มีความเติบโตอย่างโดดเด่น โดยนอกจากการใช้กลยุทธ์ที่ตอบโจทย์ลูกค้าแล้ว ยังมีปัจจัยสนับสนุนจากเศรษฐกิจภายในประเทศที่ฟื้นตัว และเป็นช่วงที่ผู้บริโภคมีการจับจ่ายใช้สอยมากขึ้น
“ในช่วงไตรมาส 2/61 ที่ผ่านมา กำลังซื้อปรับตัวดีขึ้นจากภาวะเศรษฐกิจที่เริ่มเห็นสัญญาณการฟื้นตัว รวมถึงแผนการตลาดเพื่อกระตุ้นยอดขายทั้งจากสาขาเดิมของยูบิลลี่ และของฟอร์เอฟเวอร์มาร์ค ประกอบกับความสำเร็จจากการจัดงาน Jubilee Diamond Midyear Expo 2018 และยังสามารถบริหารจัดการต้นทุนวัตถุดิบ และค่าใช้จ่ายการขายและบริหารได้ค่อนข้างดี ทำให้กำไรสุทธิปรับตัวสูงขึ้นเมื่อเทียบกับปีก่อน” นางสาวอัญรัตน์ กล่าว
ทั้งนี้ที่ประชุมคณะกรรมการบริษัทฯ อนุมัติจ่ายเงินปันผลระหว่างกาลในอัตราหุ้นละ 0.33 บาท จากผลการดำเนินงานของบริษัทฯสำหรับงวด 6 เดือน สิ้นสุด ณ วันที่ 30 มิถุนายน 61 โดยกำหนดวันปิดสมุดทะเบียนวันที่ 22 ส.ค.61 วันที่ไม่ได้รับสิทธิปันผล (XD) 21 ส.ค.61 และกำหนดวันจ่ายปันผลในวันที่ 5 ก.ย.61
ส่วนการขยายสาขาในช่วงครึ่งปีหลังของปีนี้บริษัทมีแผนเปิดสาขาของร้าน Jubilee Diamond จำนวน 5-7 สาขา และสาขาภายใต้แบรนด์  FOREVER MARK จำนวน 3-5 สาขา บริเวณหัวเมืองต่างๆ โดยการขยายสาขาดังกล่าวจะมีการเปิด New Concept Store สร้างความแตกต่างและขยายฐานลูกค้า ซึ่งคาดว่า New Concept Store นี้จะตอบโจทย์พฤติกรรมและไลฟ์สไตล์ของกลุ่มลูกค้ารุ่นใหม่ ส่งผลให้จำนวนสาขา ณ สิ้นปี 2561 จะเพิ่มขึ้นมาอยู่ที่ 133–137 สาขา จากสิ้นปี 2560 มีจำนวน 125 สาขาทั่วประเทศ
“ภาพรวมตลาดเครื่องประดับประเภทเพชรปี 2561 มองว่าจะมีโอกาสเติบโตเป็นตัวเลขสองหลัก จากปัจจัยบวกที่เข้ามาสนับสนุนกำลังซื้อผู้บริโภคมากขึ้น ไม่ว่าจะเป็นเศรษฐกิจในและต่างประเทศที่ฟื้นตัวส่งผลให้กำลังซื้อขยายตัว รวมทั้งภาคการท่องเที่ยวเมืองไทยที่ขยายตัวมากขึ้น และช่วงเทศกาลส่งท้ายปีที่คาดว่าจะมีความคึกคักมากกว่าปีที่ผ่านมา และจากที่บริษัทฯจัดงานบิ๊กอีเวนต์ประจำปีเมื่อวันที่ 21-24 มิถุนายนที่ผ่านมา ส่งผลให้แนวโน้มผลการดำเนินงานในช่วงในเหลือของปีนี้จะเติบโตได้อย่างต่อเนื่อง หนุนรายได้ทั้งปีโตได้กว่า 10% ตามเป้าหมายที่วาง” นางสาวอัญรัตน์ กล่าว